Dolinková, Zuzana, ministerka zdravotníctva SR (2023-12-14):
Ďakujem vel... ďakujem veľmi pekne. Vážený pán poslanec, zvýšenie správnych poplatkov je nepopulárny krok a správca štátneho majetku sa k nemu neodhodláva ľahko. Z tónu vašej otázky mi však vyplýva, že ste sa neoboznámili s dôvodmi, prečo k zvyšovaniu poplatkov naša vláda pristúpila. Nebudem sa rozpisovať o tom alebo hovoriť o tom, v akom stave nechala verejné financie vaša vláda, ktorej predseda a neskôr minister financií je hlavou politického subjektu, ktorého ste členom. Tak len v stručnosti. Dôvodom je najmä vysoký deficit verejných financií ruka v ruke s enormným zadlžením krajiny. Totálny rozvrat verejných financií na Slovensku potvrdili aj najnovšie dáta ratingovej agentúry. Slovensko kleslo o jeden stupeň na úroveň A- so stabilným výhľadom. To je jasný signál zhoršenia stavu verejných financií, čo sa premieta aj do peňaženiek každého Slováka. Je to, bohužiaľ, najhorší výsledok od roku 2000... 2004. Predchádzajúca Matovičova, Hegerova aj Ódorova vláda stiahla našu krajinu bližšie ku dnu, a ak si nedáme pozor môže nám hroziť aj scenár, aký poznáme z Grécka. Verejné financie treba stabilizovať a zvýšenie správnych poplatkov je jeden z krokov pre ich konsolidáciu. Dbá sa pri tom, aby nepopulárne opatrenia mali čo najmenšie vplyvy na obyvateľstvo a primerane, a pritom nediskriminačne sa dotkli subjektov, ktoré dosahujú neprimerané zisky. Ďalším dôvodom je valorizácia sadzieb správnych poplatkov, ktorá sa väčšinou naposledy menila pred prijatím eura, rovnako sa zohľadňuje nárast spotrebiteľských cien. Ak chceme udržať úroveň sociálneho zabezpečenia obyvateľov Slovenska, najmä tých najzraniteľnejších, veľa možností nemáme. Dôsledkom je okrem iného zvýšenie poplatkov aj na úseku dokladov, a to v priemere o tretinu. Vyššie budú poplatky za vydanie tabuliek s evidenčným číslom, za vydanie občianskeho preukazu či cestovného pasu, alebo zbrojného pasu. Možno ste, pán poslanec, v návrhu štátneho rozpočtu zaregistrovali, že ministerstvo vnútra pod mojím – alebo pod vedením kolegu a ministra vnútra Matúša Šutaja Eštoka – plánuje významne investovať do informačných technológií, najmä do modernizácie komunikačnej infraštruktúry policajných či civilných evidencií, ktoré sú dlhodobo vo veľmi zlom stave. Chceme urobiť maximum pre to, aby ľudia používali elektronické služby a neboli znechucovaní neustálymi výpadkami v digitálnej komunikácii so štátom, čo okrem iného prispieva k enormným čakaniam na oddeleniach dokladov. Pripomínam, pán poslanec, že pri elektronických službách sú poplatky nižšie. Ak sa úkony a konania vykonávajú na základe podania podaného elektronickými prostriedkami do elektronickej schránky orgánu elektronickými prostriedkami prostredníctvom jednotného kontaktného miesta alebo poštového podniku vykonávajúceho činnosť osvedčujúcej osoby a ak tento zákon pri jednotlivých položkách sadzobníka neustanovuje inak, sadzba poplatku je 50 % zo sadzby poplatku ustanovenej v sadzobníku znížená najviac o 70 eur. Ak sú súčasťou podania prílohy, ktoré sa podľa osobitného predpisu k podaniu prikladajú, uplatní sa tá prvá veta, len vtedy, ak sú tieto prílohy v elektronickej podobe. Uzatvoríme tiež kvalitné kontrakty s dodávateľskými čis.. s dodávateľmi čistopisov dokladov, ktoré nám zabezpečia nielen kontinuálne dodávky čistopisov, ale aj významné úspory vo forme množstevných zliav, teda krok, ktorý už dávno mal urobiť váš stranícky kolega exminister vnútra pán Mikulec. Obstarávanie nezvládol a v podstate ministra, súčasného ministra vnútra donútil ku krízovému riešeniu na hrane zákona vo forme podpisu dodatku s dodávateľom, ktorému vypršal kontrakt. Inak som... však minister, súčasný minister vnútra postupovať nemohol, pretože nechcel do histórie našej krajiny byť zapísaný ako ten minister vnútra, počas pôsobenia ktorého prestala polícia vydávať vodičské preukazy. Ďakujem veľmi pekne.